Domen Prevc

**Domen Prevc** slovenski je skijaš-skakač, brat Petera, Ceneta i  Nike Prevc. Aktualni je svjetski rekorder.

## Karijera 
Na međunarodnim takmičenjima debitirao je 24. februara 2013. u FIS-kupu u svom rodnom Kranju, zauzevši 26. mjesto. U sezoni 2014/15. nastupio je na Evropskom olimpijskom festivalu mladih u Vorarlbergu, odakle se vratio sa srebrnom pojedinačnom i zlatnom ekipnom medaljom. Isti uspjeh ostvario je i na Svjetskom juniorskom prvenstvu 2016. u Râșnovu.

Njegovi dobri rezultati nisu prošli nezapaženo, pa je u sezoni 2015/16. uvršten u A-selekciju Slovenije. U Svjetskom kupu debitirao je na otvaranju sezone u Klingenthalu osvojivši odmah drugo mjesto kao član reprezentacije u ekipnom takmičenju, dok je narednog dana u pojedinačnom takmičenju bio osmi. Trebala su mu samo četiri nastupa da prvi put stane na pobjedničko postolje; to je uspio 19. decembra 2015. u Engelbergu, zauzevši drugo mjesto, odmah iza svog brata Petera. To je bio prvi put u historiji Svjetskog kupa da su dva brata stajala na pobjedničkom postolju. Do prve pobjede došao je 25. novembra 2016. u Kuusamu na otvaranju sljedeće sezone (ispred Severina Freunda i svog brata Petera).

U sezoni 2017/18. upao je u rezultatsku krizu, ali je ipak uspio doći do svoje prve seniorske medalje s velikih takmičenja, osvojivši srebro s reprezentacijom na Svjetskom prvenstvu u letovima 2018. u Oberstdorfu. Uslijedile su sezone s prosječnim ili lošim rezultatima, sve do Svjetskog prvenstva letovima 2022. u Vikersundu, gdje je ovog puta osvojio ekipnu zlatnu medalju, koju su Slovenci s njim u sastavu uspjeli odbraniti dvije godine kasnije u Bad Mitterndorfu.

Na Svjetskom prvenstvu 2025. u Trondheimu najprije je osvojio srebro u mješovitim skokovima, što mu je bila prva medalja sa svjetskih prvenstava u karijeri, a već sljedećeg dana s kolegama iz reprezentacije postao je i ekipni svjetski prvak da bi na kraju osvojio i pojedinačno zlato na velikoj skakaonici. Sezonu je zaključio u Planici, najprije pobjedom i osvajanjem malog "Kristalnog globusa" u poretku letača, a zatim i drugim mjestom posljednjeg dana sezone, srušivši pritom i svjetski rekord s 254,5 m u drugoj seriji. Također je osvojio takmičenje Planica 7.

U sezonu 2025/26. ušao je u vrhunskoj formi, plasiravši se na postolje na 13 od prvih 15 takmičenja, od čega 12 uzastopno (od čega sedam pobjeda, pet uzastopnih). Taj niz obuhvatio je i Novogodišnju turneju, na kojoj je u njemačkom dijelu ostvario pobjede, a u austrijskom zabilježio druga mjesta te ju je uvjerljivo i osvojio, tačno deset godina nakon svog brata Petera. Također deset godina nakon Petera postao je i svjetski prvak u skijaškim letovima, nadmašivši konkurente u Oberstdorfu. Na Olimpijskim igrama 2026. u Milanu i Cortini d'Ampezzo ostao je bez medalje na maloj skakaonici, završivši šesti, ali je u mješovitim ekipnim skokovima osvojio zlato sa svojom sestrom (s kojom je nosio i zastavu Slovenije na ceremoniji otvaranja Igara), Anžetom Lanišekom i Nikom Vodan da bi na velikoj osvojio i drugu zlatnu medalju, postavši prvi Slovenac s pojedinačnom olimpijskom titulom u skijaškim skokovima. Sezonu karijere okrunio je osvajanjem Svjetskog kupa, pridruživši se po tome Peteru i Niki, po čemu su jedinstvena porodica ne samo u okvirima svog sporta. On i Nika postali su prvi brat i sestra koji su osvojili Svjetski kup u istoj sezoni. Uz to, postao je tek drugi skakač u historiji, nakon Matija Nykänena, koji je u jednoj sezoni osvojio Svjetski kup, Svjetsko prvenstvo u letovima, Novogodišnju turneju i olimpijsko zlato, a sve to kao aktualni svjetski prvak. U finalu sezone na Planici ostvario je pobjedu i drugo mjesto, odbranivši tako i mali "Kristalni globus" u letovima te pobjedu u takmičenju Planica 7 iz prethodne sezone.

## Rezultati u Svjetskom kupu 
### Postolja 
#### Pojedinačno 
 – održana samo jedna serija

#### Ekipno 
 – takmičenje supertimova (dvojica skakača po timu, tri serije)

##### Mješovito 
### Ukupni poredak 
### Novogodišnja turneja 
### Svjetski kup u letovima 
### Raw Air 
### Willingen Six 
### Planica 7 
### Ljetni Grand Prix 
## Reference 
## Vanjski linkovi 
* Službeni sajt 
* Profil na FIS-u

Kategorija:Rođeni 1999.
Kategorija:Živi ljudi
Kategorija:Biografije, Kranj
Kategorija:Slovenski skijaši-skakači
Kategorija:Slovenski olimpijci
Kategorija:Skijaši-skakači na Zimskim olimpijskim igrama 2026.
Kategorija:Osvajači medalja na Zimskim olimpijskim igrama 2026.
Kategorija:Osvajači zlatne medalje na Olimpijskim igrama (Slovenija)